**INFORMACIJA**

**o „AMANDMANIMA NA PRIJEDLOG ZAKONA O ŠUMAMA“ Federalnog ministarstva poljoprivrede, vodoprivrede i šumarstva**

Vlada Federacije Bosne i Hercegovine je na 110. sjednici održanoj 07.07.2017. godine u Sarajevu usvojila Prijedlog zakona o šumama i uputila ga u parlamentarnu proceduru.

25. sjednica Predstavničkog doma Parlamenta Federacije Bosne i Hercegovine bila je zakazana za 27.9.2021. godine, a na čijem dnevnom redu se nalazio Prijedlog zakona o šumama. Na prijedlog Vlade Federacije Bosne i Hercegovine, ova tačka dnevnog reda je odgođena za narednu sjednicu Predstavničkog doma Parlamenta Federacije Bosne i Hercegovine. Odgađanje je zatraženo obzirom da je nakon zakazivanja sjednice Predstavničkog doma sa ovom tačkom dnevnog reda pristigao određeni broj prijedloga za izmjenu Prijedloga zakona o šumama koje je potrebno razmotriti od strane Vlade Federacije Bosne i Hercegovine.

Na inicijativuFederalnog ministarstva poljoprivrede, vodoprivrede i šumarstva i Odbora za poljoprivredu, vodoprivredu i šumarstvo Predstavničkog doma Parlamenta Federacije Bosne i Hercegovine, dana 8.10.2021. godine u sali Predstavničkog doma Parlamenta Federacije Bosne i Hercegovine, održana je još jedna javna rasprava u kojoj su učestvovali poslanici ovog doma, predstavnici kantonalnih ministarstava nadležnih za poslove šumarstva i druga zainteresovana lica. Tom prilikom data je mogućnost svim prisutnim da se izjasne o Prijedlogu zakona o šumama i iznesu svoje komentare i prijedloge u cilju njegovog poboljšanja.

Federalno ministarstvo poljoprivrede, vodoprivrede i šumarstva je razmotrilo iznesene i naknadno dostavljene prijedloge i smatra da su pojedina predložena rješenja osnovana te, u cilju donošenja kvalitetnijeg zakona, Vladi Federacije Bosne i Hercegovine daje prijedlog amandmana na Prijedlog zakona o šumama kako bi se isti razmotrili i dostavili Predstavničkom domu Parlamenta Federacije Bosne i Hercegovine.

**AMANDMAN I**

U članu 3. stav (2) na početku rečenice riječ „Šumom“ zamjenjuje se riječima „Šumskim zemljištem“.

Obrazloženje: U ovom slučaju pojam „šumsko zemljište“ je precizniji te ga je potrebno uvrstiti umjesto pojma „šuma“.

**AMANDMAN II**

U članu 4. dodaje se nova tačka 32) koja glasi:

”32) Šumskoprivredna osnova je dugoročni planski akt kojim se definiše gospodarenje šumama na principu kontinuiteta gospodarenja šumama, polifunkcionalnosti i ekonomičnosti unutar jednog šumskoprivrednog područja za šume u vlasništvu države, a za šume u privatnom vlasništvu za područje općine. Sadrži podatke o stanju šuma i šumskih zemljišta, kao i planove koji će se realizovati u šumama u uređajnom periodu”.

Dosadašnje tačke 32), 33), 34), 35), 36) i 37) postaju tačke) 33), 34), 35), 36), 37) i 38).”

Obrazloženje: Obzirom da u prijedlogu zakona nije postojala definicija šumskoprivredne osnove, bilo je nužno istu ugraditi u ovaj član.

**AMANDMAN III**

U članu 6. stav (5) broj “20” zamjenjuje se brojem „30“.

Obrazloženje: Period od 20 godina je kratak period da bi došlo do promjena u biološkom smislu.

**AMANDMAN IV**

U članu 7. u stavu (1) riječ “deset” zamjenjuje se brojem „30“, a na kraju rečenice iza riječi “kantona ”dodaju se riječi “sa mogućnošću njegove revizije u skladu sa dinamikom realizacije izvedbenog dijela”.

Obrazloženje: Period od 10 godina je kratak period da bi došlo do promjena u biološkom smislu.

**AMANDMAN V**

U članu 10. stav (4) mijenja se i glasi:“ Ukupan obim sječa predviđen šumskoprivrednom osnovom za uređajni period, po vrstama drveća, gazdinskim klasama i gospodarskim jedinicama, nije dozvoljeno prekoračiti. Od ukupno planirane količine sječe za uređajni period, u okviru šumskoprivrednog područja, po gazdinskim klasama godišnje se realizuje prosječna godišnja količina sa dozvoljenim odstupanjem u visini relativne greške procjene zapreminskog prirasta. Korisnik šuma dužan je u prvoj godini uređajnog perioda izraditi i usvojiti plan sječa po odjelima za cijeli uređajni period”.

Obzirom da se ovaj stav mijenja, potrebno je izmijeniti i član 84. stav (1) tačku a) u kojem se propisuje kaznena odredba za povredu ovog stava, pa bi tako član 84. stav (1) tačka a) glasila:

„a) prekorači ukupan obim sječa predviđen šumskoprivrednom osnovom po vrstama drveća i gazdinskim klasama ili za jednu godinu posiječe više od prosječne godišnje količine planirane sječe u okviru šumskoprivrednog područja (član 10. stav 4.);

Obrazloženje: Potrebno je predvidjeti dozvoljeno odstupanje u skladu sa relativnom greškom procjene prilikom izrade šumskoprivredne osnove. Radi kvalitetnijeg planiranja i jednostavnijeg praćenja realizacije šumskoprivredne osnove u uređajnom periodu bilo je potrebno propisati obavezu izrade sjekoreda (plana sječa po odjelima za deset godina).

**AMANDMAN VI**

Član 11. stav (1) mijenja se i glasi:

“(1) Do početka rada instituta za šumarstvo iz člana 99. ovog zakona, izradu šumskoprivredne osnove za šume u vlasništvu države može vršiti privredno društvo u većinskom državnom vlasništvu registrovano za obavljanje djelatnosti u šumarstvu koje u stalnom radnom odnosu ima najmanje pet diplomiranih inžinjera šumarstva/mastera šumarstva koji će raditi na izradi osnove, i to: a) za uzgajanje šuma, b) za uređivanje šuma, c) za zaštitu šuma, d) za iskorištavanje šuma i e) za ekonomiku u šumarstvu, sa radnim iskustvom na navedenim poslovima od najmanje pet godina nakon stečenog zvanja o završenoj visokoj stručnoj spremi, da posjeduje potrebnu opremu i ispunjava uslove propisane u pravilniku iz člana 19. stav (3) ovoga Zakona, a za šume u privatnom vlasništvu izradu šumskoprivredne osnovemože vršiti privredno društvo registrovano za obavljanje djelatnosti u šumarstvu koje u stalnom radnom odnosu ima najmanje pet diplomiranih inžinjera šumarstva/mastera šumarstva koji će raditi na izradi osnove, i to: a) za uzgajanje šuma, b) za uređivanje šuma, c) za zaštitu šuma, d) za iskorištavanje šuma i e) za ekonomiku u šumarstvu, sa radnim iskustvom na navedenim poslovima od najmanje pet godina nakon stečenog zvanja o završenoj visokoj stručnoj spremi, da posjeduje potrebnu opremu i ispunjava uslove propisane u pravilniku iz člana 19. stav (3) ovoga Zakona. Korisnik šuma koji ima saglasnost za izradu šumskoprivrednih osnova iz stava (2) ovog člana ne može izrađivati šumskoprivrednu osnovu za šumskoprivredno područje kojim gospodari.“

Obrazloženje: Obzirom da je šumskoprivredna osnova najvažniji dokument za gospodarenje šumama bilo je potrebno povećati broj izvršilaca koji će istu izrađivati te obuhvatiti sve oblasti bitne za izradu kvalitetne šumskoprivredne osnove. Također, za šume u vlasništvu države potrebno je da šumskoprivredne osnove izrađuje privredno društvo u većinskom državnom vlasništvu.

**AMANDMAN VII**

U članu 11. u stavu (3) broj „120“ zamjenjuje se brojem „60“.

Obrazloženje: Zbog toga što se u posljednjoj godini važenja šumskoprivredne osnove moraju prikupiti podaci sa terena te obraditi i napisati šumskoprivredna osnova, bilo je potrebno ostaviti dovoljno vremena za ove obimne poslove, odnosno skratiti rok za izdavanje saglasnosti i za eventualne korekcije te dati saglasnost na istu.

**AMANDMAN VIII**

U članu 15. u stavu (3) brišu se riječi: “i šumarski tehničar sa najmanje deset godina radnog iskustva u struci kojeg odredi korisnik šuma”.

Obrazloženje: Obzirom da se radi o važnim poslovima u šumarstvu za čije obavljanje je potreban veći stepen stručnosti, iste ne može obavljati šumarski tehničar.

**AMANDMAN IX**

U članu 13. u stavu (9) na kraju rečenice dodaju se riječi: “osim u slučaju propisanom u članu 26. stav (1) ovog zakona“.

Obrazloženje: Kada se dese nepogode uzrokovane biotičkim i nebiotičkim uticajima radi se plan obnove propisan u članu 26. ovog zakona te je iz tog razloga bilo potrebno napraviti izuzetak u ovom članu.

**AMANDMAN X**

U članu 15. u stavu (9), u drugoj rečenici, brišu se riječi:“ i šumarski tehničar sa najmanje deset godina radnog iskustva u struci kojeg odredi korisnik šuma”.

Obrazloženje: Obzirom da se radi o važnim poslovima u šumarstvu za čije obavljanje je potreban veći stepen stručnosti, iste ne može obavljati šumarski tehničar.

**AMANDMAN XI**

U članu 17. u stavu (1) briše se riječ „minimalnom“.

U istom članu u stavu (2) u tački h) iza riječi „sječu“ dodaju se riječi „i izrada projekta za izvođenje radova“, a nakon tačke k) dodaje se tačka l) koja glasi:

„l) pošumljavanje površina nastalih nakon golih sječa,“

Obrazloženje: Obzirom da u šumskogospodarskoj osnovi nije propisan minimalni obim poslova biološke obnove šuma, nego obim koji su korisnici šuma dužni izvršiti u toku uređajnog perioda riječ „minimalnom“ je suvišna. Također, dodani poslovi se smatraju poslovima biološke reprodukcije šuma.

**AMANDMAN XII**

U članu 18. stav (4) mijenja se i glasi:

**(**4**)** Komisija za tehnički prijem radova sastoji se od najmanje tri člana koju obavezno čine tri diplomirana inžinjera šumarstva/mastera šumarstva, i to: najmanje dva predstavnika kantonalne uprave i jedan predstavnik korisnika šuma/vlasnika šume u privatnom vlasništvu koji je izradio projekat. Realizator projekta ne može biti član komisije.

Obrazloženje: Potrebno je povećati broj stručnih osoba koje će izvršiti tehnički prijem radova.

**AMANDMAN XIII**

U članu 30. stav (1) tačka e) na kraju tačke, iza riječi „stručnjaka“ dodaju se riječi „i prašume“.

Obrazloženje:

**AMANDMAN XIV**

U članu 32. stavovi (1) i (2) mijenjaju se i glase:

„(1) Šume i šumska zemljišta na kršu, izvan granica šumskoprivrednog područja, zbog svojih specifičnosti, klasificiraju se kao područja sa posebnim režimom gospodarenja.

1. Granice šume i šumskog zemljišta iz stava (1) ovog člana utvrdit će se posebnim zakonom o kršu koji donosi Parlament Federacije BiH“.

Obrazloženje: Obzirom da postoje šume na kršu koje su uključene u šumskoprivredna područja i njima se gospodari na ekonomski održivoj osnovi neophodno je bilo propisati da se šume i šumska zemljišta izvan šumskoprivrednog područja klasificiraju kao područje sa posebnim režimom gospodarenja.

**AMANDMAN XV**

U članu 33. u stavu (1) na početku rečenice riječi: „Gospodarenje šumama na kršu“ zamjenjuju se riječima: „Do donošenja zakona o kršu iz člana 32. stav (2) ovog zakona, gospodarenje šumama iz člana 32. stav (1) ovog zakona“.

Obrazloženje: Bilo je potrebno dodati navedeni tekst obzirom da bi donošenjem zakona o kršu ovaj član bio u koliziji sa članom 32. ovog zakona.

**AMANDMAN XVI**

Član 38. mijenja se i glasi:

**Član 38.**

**(Praćenje zdravstvenog stanja šuma i stepena oštećenosti šumskih ekosistema)**

(1) Federalna uprava, kantonalna uprava i korisnik šuma prate zdravstveno stanja šuma te stanje i stepen oštećenosti šuma.

(2) Kantonalna uprava objedinjava sve podatke o zdravstvenom stanju šuma i stanju i stepenu oštećenosti šuma na nivou kantona te o tome izvještavaju Federalnu upravu, jedinice lokalne samouprave i javnost.

(3) Federalna uprava provodi izvještajno-prognozne poslove u šumarstvu te u okviru tih poslova propisuje i mjere za suzbijanje štetnih organizama. Federalna uprava, kantonalna uprava i korisnik šuma obavljaju poslove u oblasti zdravstvenog stanja šuma propisane odredbama Zakona o zaštiti zdravlja bilja („Službeni glasnik BiH“, broj: 23/03).

(4) Federalni ministar donosi pravilnik kojim se određuje način praćenja zdravstvenog stanja šuma, stanja i stepena oštećenosti šuma, način obavljanja zdravstvene zaštite šuma i način izvještavanja.

Izmjenom ovog člana potrebno je izmijeniti i član 101. stav (1) tačku 12) koja glasi:

„12. Pravilnik o načinu praćenja zdravstvenog stanja šuma, stanja i stepena oštećenosti šuma, način obavljanja zdravstvene zaštite šuma i način izvještavanja.“

Obrazloženje: Zbog boljeg praćenja zdravstvenog stanja šuma potrebno je propisati obaveze Federalne uprave za šumarstvo u provođenju izvještajno-prognoznih poslova u šumarstvu. Navedeno je potrebno da bi se ovo pitanje detaljno uredilo pravilnikom iz stava (4) ovog člana obzirom da u Prijedlogu zakona nije navedena obaveza praćenja stanja i stepena oštećenosti šuma.

**AMANDMAN XVII**

U članu 44. dodaje se novi stav (5) koji glasi:

„(5) U šumi i na šumskom zemljištu dozvoljeno je obilježavati planinarske staze, uz prethodno pribavljenu saglasnost korisnika šuma. U saglasnosti koju daje korisnik šuma obavezno se navodi lokalitet kroz koji staza prolazi sa koordinatama prelomnih tačaka.“

Obrazloženje: Dopuna člana je izvršena da bi se omogućilo sigurnije kretanje trećih lica kroz šumu i sprječavanje eventualnih nesporazuma sa korisnikom šuma.

**AMANDMAN XVIII**

U članu 50. stav (2) u prvoj rečenici brišu se riječi „,kao i putem zamjene zemljišta“ te se u ovom stavu brišu i druga i treća rečenica.

U ovom članu briše se stav (7).

U članu 101. stav (1) briše se tačka 14. Dosadašnje tačke:15., 16., 17., 18., 19., 20., 21. i 22 postaju tačke: 14., 15., 16., 17., 18., 19., 20. i 21.

Obrazloženje: Smatramo da je promet šuma u vlasništvu države moguće vršiti samo u svrhu arondacije i komasacije.

**AMANDMAN XIX**

U članu 65. dodaje se novi stav (3) koji glasi:

“(3) Za direktora uprave za šumarstvo može se imenovati osoba koja ima završen šumarski fakultet (diplomirani inženjer šumarstva/master šumarstva) i najmanje pet godina radnog iskustva u struci nakon završenog visokog obrazovanja.”

**AMANDMAN XX**

U članu 66. stav (2) tačka u) mijenja se i glasi:

“u) obavlja poslove iz člana 67. stav (8) tač. b), c), d), e), k), l), m) i n) ovoga Zakona za šume i šumsko zemljište u privatnom vlasništvu;“

Obrazloženje: U Prijedlogu zakona u članu 66. stav (2) tačka u) izostavljena je tačka b) iz člana 67. stav (8), a koja se odnosi na evidentiranje nezakonito posječenih stabala u propisane obrasce, njihovo obrojčavanje i obavezu žigosanja šumskim čekićem šumske štete.

**AMANDMAN XXI**

U članu 67. stavovi (2) i (3) mijenjaju se i glase:

„(2) Korisnik šuma dužan je nadoknaditi štetu u iznosu cijene drveta na panju koja je nastala nezakonitom sječom na području koje mu je dato na gospodarenje ukoliko je počinilac bespravne radnje nepoznat i/ili ukoliko šteta nije evidentirana u propisane obrasce i žigosana i obrojčana šumarskim čekićem. Korisnik šume naplaćuje nastalu štetu od bespravnog počinioca po odštetnom cjenovniku iz člana 27. stav (12) ovoga Zakona.

(3) Kantonalni šumarski inspektor, na osnovu izvještaja korisnika šuma o bespravnim sječama, koji je dužan isti dostaviti do 15. u mjesecu za prethodni mjesec, donosi rješenje o naknadi štete iz stava (2) ovog člana. Korisnik šuma je dužan uplatiti štetu na namjenski račun Federacije BiH u iznosu od 50% i namjenski račun kantona u iznosu od 50%, u roku od mjesec dana od dana konačnosti rješenja inspektora. Ako korisnik šuma u propisanom roku ne dostavi izvještaj o bespravnim sječama, predmetni izvještaj je dužna sačiniti kantonalna uprava na osnovu kojeg šumarski inspektor donosi rješenje o naknadi štete iz stava (2) ovog člana. Kantonalna uprava je dužna sačiniti izvještaj o bespravnim sječama i dostaviti ga šumarskoj inspekciji u roku od 15 dana od dana zaprimanja zahtjeva inspekcije.”

Izmjena ovog člana nužno povlači i propisivanje kaznene odredbe za njegovo nepoštivanje pa se u članu 87. stav (1) dodaje nova tačka m) koja glasi:

„m) ne dostavlja izvještaj o bespravnim sječama, dostavlja netačan izvještaj o bespravnim sječama ili ne plaća nadoknadu štete za nezakonitu sječu (član 67. st. (2) i (3)).“

Obrazloženje: Izmjena ovog člana potrebna je radi uvođenja realne naknade za štetu, a u cilju poboljšanja rada čuvarske službe i zaštite šuma od nezakonitih sječa.

**AMANDMAN XXII**

Član 70. stav (3) Prijedloga zakona o šumama mijenja se i glasi:

„(3) Naknadu za općekorisne funkcije šume plaćaju i privredna društva i druga pravna lica koja obavljaju samostalno privrednu djelatnost i prodajom proizvoda i pružanjem usluga na tržištu ostvaruju dobiti, kao i nerezidenti koji ostvare dobit na teritoriji Federacije, od ostvarene dobiti u iznosu od 0,2%. Naknada se plaća prilikom plaćanja poreza na dobit nadležnom organu.“

Obrazloženje: Predmetno je potrebno radi efikasne kontrole od strane Porezne uprave Federacije BiH.

**AMANDMAN XXIII**

U članu 77. stav (1) briše se tačke m).

Dosadašnje tačke n) i o) postaju tačke m) i n).

**AMANDMAN XXIV**

U članu 84. stav (1) iza tačke h) dodaje se nova tačka i) koja glasi:

„i) ne vrši klasiranje šumskih drvnih sortimenata u skladu sa važećim standardima (član 53. stav 7. tačka c);“

Dosadašnje tačke i), j) i k) postaju tačke: j), k) i l).

Obrazloženje: Predmetno je potrebno jer je izostavljeno u kaznenim odredbama Prijedloga zakona.

**AMANDMAN XXV**

U članu 99. stav (2) iza tačke g) dodaju se nove tačke h) i i) koje glase:

“h) obavljanje izvještajno-prognoznih poslova u šumarstvu iz člana 38. ovog Zakona;

1. izrada stručnog elaborata o opravdanosti formiranja šumskoprivrednog društva iz člana 53. stav (3) ovog zakona;“

Dosadašnja tačke h) postaje tačka j).

Obrazloženje: Institut za šumarstvo, kao naučno-istraživačka institucija, potrebno je da obavlja i ove poslove.

U skladu sa prethodno navedenim, Vladi Federacije BiH predlažemo usvajanje sljedećeg zaključka:

Na osnovu člana 19. stav 4. Zakona o Vladi Federacije Bosne i Hercegovine („Službene novine Federacije BiH“, br. 1/94, 8/95, 58/02, 19/03, 2/06 i 8/06), Vlada Federacije Bosne i Hercegovine, na \_\_\_\_\_\_\_\_\_\_\_\_ sjednici održanoj \_\_\_\_\_\_\_\_\_\_\_\_\_\_\_, donosi

**Z A K LJ U Č A K**

1. Usvaja se Informacija Federalnog ministarstva poljoprivrede, vodoprivrede i šumarstva o „amandmanima na Prijedlog zakona o šumama“ koje je izradilo to ministarstvo.
2. Ovaj Zaključak stupa na snagu danom donošenja.

**V. broj:\_\_\_\_\_\_\_\_\_\_/2021 P R E M I J E R**

**Sarajevo, \_\_\_\_\_\_\_\_\_\_/2021 Fadil Novalić**